CELEX: 32019D0476
Language: el
Date: 2019-03-22 00:00:00
Title: Απόφαση (ΕΕ) 2019/476 του Ευρωπαϊκού Συμβουλίου σε συμφωνία με το Ηνωμένο Βασίλειο, της 22ας Μαρτίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ

22.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 80/1
               
            
         ΑΠΟΦΑΣΗ (ΕΕ) 2019/476 ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ
         σε συμφωνία με το Ηνωμένο Βασίλειο
         της 22ας Μαρτίου 2019
         για την παράταση της προθεσμίας δυνάμει του άρθρου 50 παράγραφος 3 της ΣΕΕ
         ΤΟ ΕΥΡΩΠΑΪΚΟ ΣΥΜΒΟΥΛΙΟ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 50 παράγραφος 3,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («Ευρατόμ») σύμφωνα με το άρθρο 50 της Συνθήκης για την Ευρωπαϊκή Ένωση, το οποίο εφαρμόζεται στην Ευρατόμ δυνάμει του άρθρου 106α της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας.
                  
               
                     (2)
                  
                  
                     Στις 22 Μαΐου 2017, το Συμβούλιο εξουσιοδότησε την Επιτροπή να αρχίσει διαπραγματεύσεις για τη σύναψη συμφωνίας με το Ηνωμένο Βασίλειο η οποία να καθορίζει τις λεπτομερείς ρυθμίσεις για την αποχώρησή του και να λαμβάνει υπόψη το πλαίσιο των μελλοντικών του σχέσεων με την Ένωση.
                  
               
                     (3)
                  
                  
                     Οι διαπραγματεύσεις διεξήχθησαν με βάση τις κατευθυντήριες γραμμές της 29ης Απριλίου και της 15ης Δεκεμβρίου 2017, καθώς και της 23ης Μαρτίου 2018 που παρασχέθηκαν από το Ευρωπαϊκό Συμβούλιο, με συνολικό στόχο τη διασφάλιση της εύτακτης αποχώρησης του Ηνωμένου Βασιλείου από την Ένωση και την Ευρατόμ.
                  
               
                     (4)
                  
                  
                     Στις 14 Νοεμβρίου 2018, ο Πρόεδρος της Ευρωπαϊκής Επιτροπής απέστειλε στον Πρόεδρο του Ευρωπαϊκού Συμβουλίου το σχέδιο συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («συμφωνία για την αποχώρηση»), για την οποία η κυβέρνηση του Ηνωμένου Βασιλείου είχε δώσει την έγκρισή της. Στις 22 Νοεμβρίου 2018, ο Πρόεδρος της Ευρωπαϊκής Επιτροπής υπέβαλε στον Πρόεδρο του Ευρωπαϊκού Συμβουλίου το σχέδιο πολιτικής διακήρυξης για τον καθορισμό του πλαισίου της μελλοντικής σχέσης μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας («πολιτική διακήρυξη»), η οποία συμφωνήθηκε σε επίπεδο διαπραγματευτών και συμφωνήθηκε επί της αρχής σε πολιτικό επίπεδο, με την επιφύλαξη της έγκρισης από τους ηγέτες.
                  
               
                     (5)
                  
                  
                     Στις 25 Νοεμβρίου 2018, το Ευρωπαϊκό Συμβούλιο προσυπέγραψε τη συμφωνία για την αποχώρηση και ενέκρινε την πολιτική διακήρυξη.
                  
               
                     (6)
                  
                  
                     Στις 11 Μαρτίου 2019, ο Πρόεδρος της Ευρωπαϊκής Επιτροπής απέστειλε στον Πρόεδρο του Ευρωπαϊκού Συμβουλίου το έγγραφο σχετικά με τη συμφωνία για την αποχώρηση του Ηνωμένου Βασιλείου και την κοινή δήλωση η οποία συμπληρώνει την πολιτική διακήρυξη, που συμφώνησαν η Πρωθυπουργός κα May και ο Πρόεδρος της Ευρωπαϊκής Επιτροπής κ. Juncker και προσυπέγραψε η Ευρωπαϊκή Επιτροπή την ίδια ημέρα. Στις 21 Μαρτίου 2019, το Ευρωπαϊκό Συμβούλιο ενέκρινε τα δύο αυτά έγγραφα.
                  
               
                     (7)
                  
                  
                     Σύμφωνα με το άρθρο 50 παράγραφος 3 της ΣΕΕ, οι Συνθήκες παύουν να ισχύουν στο αποχωρούν κράτος από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το εν λόγω κράτος μέλος, αποφασίσει ομόφωνα την παράταση της προθεσμίας αυτής.
                  
               
                     (8)
                  
                  
                     Με επιστολή της 20ής Μαρτίου 2019, το Ηνωμένο Βασίλειο υπέβαλε αίτημα για παράταση της προθεσμίας που προβλέπεται στο άρθρο 50 παράγραφος 3 της ΣΕΕ έως τις 30 Ιουνίου 2019, προκειμένου να ολοκληρώσει την επικύρωση της συμφωνίας για την αποχώρηση.
                  
               
                     (9)
                  
                  
                     Στις 21 Μαρτίου 2019 το Ευρωπαϊκό Συμβούλιο συμφώνησε για παράταση έως τις 22 Μαΐου 2019, υπό την προϋπόθεση ότι η συμφωνία για την αποχώρηση θα εγκριθεί από τη Βουλή των Κοινοτήτων την επόμενη εβδομάδα. Εάν η συμφωνία δεν εγκριθεί, το Ευρωπαϊκό Συμβούλιο συμφώνησε για παράταση έως τις 12 Απριλίου 2019 και επισήμανε ότι αναμένει από το Ηνωμένο Βασίλειο να υποδείξει τα επόμενα βήματα πριν από τις 12 Απριλίου 2019 προκειμένου να τα εξετάσει.
                  
               
                     (10)
                  
                  
                     Η παράταση αυτή συνεπάγεται ότι το Ηνωμένο Βασίλειο παραμένει κράτος μέλος με όλα τα δικαιώματα και τις υποχρεώσεις που προβλέπονται στις Συνθήκες και στο δίκαιο της Ένωσης. Εάν το Ηνωμένο Βασίλειο είναι ακόμη κράτος μέλος στις 23-26 Μαΐου 2019, θα υπέχει την υποχρέωση να διενεργήσει τις εκλογές για το Ευρωπαϊκό Κοινοβούλιο σύμφωνα με το δίκαιο της Ένωσης. Πρέπει να σημειωθεί ότι το Ηνωμένο Βασίλειο θα πρέπει να έχει προκηρύξει τις εκλογές ως τις 12 Απριλίου 2019 προκειμένου να τις διενεργήσει.
                  
               
                     (11)
                  
                  
                     Η παράταση αυτή αποκλείει οποιοδήποτε εκ νέου άνοιγμα της συμφωνίας για την αποχώρηση. Κάθε μονομερής δέσμευση, δήλωση ή άλλη πράξη του Ηνωμένου Βασιλείου θα πρέπει να είναι συμβατή με το γράμμα και το πνεύμα της συμφωνίας για την αποχώρηση.
                  
               
                     (12)
                  
                  
                     Όπως προβλέπεται στο άρθρο 50 παράγραφος 4 της ΣΕΕ, το Ηνωμένο Βασίλειο δεν συμμετείχε στις συζητήσεις του Ευρωπαϊκού Συμβουλίου σχετικά με την παρούσα απόφαση ούτε στην έκδοσή της. Ωστόσο, όπως αναφέρεται στην επιστολή της 22ας Μαρτίου 2019 του Μόνιμου Αντιπροσώπου του ΗΒ στην Ευρωπαϊκή Ένωση, Sir Tim Barrow, συμφώνησε, βάσει του άρθρου 50 παράγραφος 3 της ΣΕΕ, με την παράταση της αναφερόμενης στο εν λόγω άρθρο προθεσμίας και με την παρούσα απόφαση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εάν η συμφωνία για την αποχώρηση εγκριθεί από τη Βουλή των Κοινοτήτων έως τις 29 Μαρτίου 2019 το αργότερο, η προθεσμία που προβλέπεται στο άρθρο 50 παράγραφος 3 της ΣΕΕ παρατείνεται έως τις 22 Μαΐου 2019.
            Εάν η συμφωνία για την αποχώρηση δεν έχει εγκριθεί από τη Βουλή των Κοινοτήτων έως τις 29 Μαρτίου 2019 το αργότερο, η προθεσμία που προβλέπεται στο άρθρο 50 παράγραφος 3 της ΣΕΕ παρατείνεται έως τις 12 Απριλίου 2019. Στην περίπτωση αυτή, το Ηνωμένο Βασίλειο θα υποδείξει τα επόμενα βήματα πριν από τις 12 Απριλίου 2019, προκειμένου να τα εξετάσει το Ευρωπαϊκό Συμβούλιο.
         
         
            Άρθρο 2
            Η παρούσα απόφαση αρχίζει να ισχύει από την ημέρα της έκδοσής της.
         
         
            Βρυξέλλες, 22 Μαρτίου 2019.
            
               
                  Για το Ευρωπαϊκό Συμβούλιο
               
               
                  Ο Πρόεδρος
               
               D. TUSK